31986R2889
L 267/13
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 2889/86 НА КОМИСИЯТА
от 18 септември 1986 година
за изменение на Регламент (ЕИО) № 3143/85 относно продажбата по намалени цени на масло от интервенция, предназначено за директна консумация под формата на концентрирано масло
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (ЕИО) № 804/68 на Съвета от 27 юни 1968 г. относно общата организация на пазара на мляко и млечни продукти (1), последно изменен с Регламент (ЕИО) № 1335/86 (2), и по-специално член 6, параграф 7 от него,
като има предвид, че Регламент (ЕИО) № 3143/85 на Комисията (3), последно изменен с Регламент (ЕИО) № 1741/86 (4), въведе схема за продажбата по намалени цени на масло от интервенция, предназначено за директна консумация под формата на концентрирано масло;
Като има предвид, че член 4, параграф 4 от Регламент (ЕИО) № 3143/85 установява срокове, в рамките на които трябва да се извърши преработката на маслото в концентрирано масло и неговото пакетиране; като има предвид, че Регламент на Комисията (ЕИО) № 1325/86 (5) въведе изключение от задължението да се спазва установения срок за договорите, сключени преди 1 май 1986 г., тъй като неблагоприятната тенденция при продажбите на концентрирано масло означаваше, че операторите не можеха да спазят срока, без да се изложат на сериозен търговски риск, като се имат предвид техните задължения съгласно националните разпоредби да отбелязват върху опаковките крайния срок на годност; като има предвид, че рекламната кампания, която току-що стартира с цел да насърчи употребата на концентрирано масло, ще даде резултат едва след известно време; като има предвид, че по отношение на договорите, сключени преди 1 май 1986 г., срокът трябва да бъде продължен отново, за да може операторите да спечелят от кампанията;
като има предвид, че мерките, предвидени в настоящия регламент, са в съответствие със становището на Управителния комитет по млякото и млечните продукти,
ПРИЕ НАСТОЯЩИЯ РЕГЛАМЕНТ:
Член 1
В член 4, параграф 4, втора алинея от Регламент (ЕИО) № 3143/85 „1 септември 1986 г.“ се заменя с „1 ноември 1986 г.“.
Член 2
Настоящият регламент влиза в сила в деня на публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 18 септември 1986 година.